**Európai Vasút Közös Vállalkozás**

Pályázati felhívás ügyvezető igazgatói állás betöltésére

(Ideiglenes alkalmazott – AD 14-es besorolás)

COM/2023/20092

**Magunkról**

Az Európai Vasút Közös Vállalkozást (EU-Rail) a közös vállalkozásoknak a Horizont Európa keretében történő létrehozásáról szóló (EU) 2021/2085 tanácsi rendelet[[1]](#footnote-1) hozta létre, amely 2021. november 30-án lépett hatályba, és amely a 642/2014/EU rendelettel[[2]](#footnote-2) létrehozott Shift2Rail közös vállalkozás helyébe lépett és annak jogutódja.

Az EU-Rail az Európai Unió működéséről szóló szerződés 187. cikke alapján létrehozott, a vasúti ágazatban működő köz-magán társulásként működik.

Az EU-Rail célja egy nagy kapacitású integrált európai vasúti hálózat létrehozása az interoperabilitást gátló akadályok felszámolása és a teljes integrációra vonatkozó – azaz a forgalomirányításra, a járművekre, az infrastruktúrára és a szolgáltatásokra kiterjedő – megoldások biztosítása révén, és amelynek célja a projektek és innovációk gyorsabb alkalmazásának és elterjedésének megvalósítása. Ennek során ki kell aknázni a digitalizációban és az automatizálásban rejlő hatalmas potenciált a vasút költségeinek csökkentése, kapacitásának növelése, valamint rugalmasságának és megbízhatóságának fokozása érdekében: mindezt a funkcionális rendszernek az ágazatban közös, stabil referenciaarchitektúrájára kell alapozni, az Európai Unió Vasúti Ügynökségével együttműködésben.

Az automatizálás és a digitalizáció terén elért eredményekre építve az EU-Rail célja az operatív és technológiai innovatív megoldások kutatásának, fejlesztésének és alkalmazásának felgyorsítása a vasúti rendszer radikális átalakításának megvalósítása és az európai zöld megállapodás célkitűzéseinek megvalósítása érdekében.

A közös vállalkozás számára az Európai Unió maximális pénzügyi hozzájárulása 600 millió EUR a 2021–2027-es időszakban, a projektvégrehajtás ezt követően további 4 évig folytatódik.

A közös vállalkozás összesen 29 fős személyzettel rendelkezik, amely a pénzgazdálkodásra és adminisztrációra, a program- és projektmenedzsmentre, valamint a rendszerpillér megvalósítására összpontosító csoportok között oszlik meg.

**Ajánlatunk**

A közös vállalkozás ügyvezető igazgatói feladatköre.

Az ügyvezető igazgató a közös vállalkozásnak az irányító testület döntéseivel összhangban végzett napi szintű működtetéséért felelős legfelsőbb vezetője. Az ügyvezető igazgató az irányító testület rendelkezésére bocsátja az irányító testület feladatai ellátásához szükséges összes információt. Az uniós intézmények és az irányító testület vonatkozó hatásköreinek sérelme nélkül az ügyvezető igazgató nem kérhet és nem fogadhat el utasítást semmilyen kormánytól vagy egyéb szervtől.

Az ügyvezető igazgató a közös vállalkozás jogi képviselője. Az ügyvezető igazgató a közös vállalkozás irányító testületének tartozik elszámolással.

Az ügyvezető igazgatónak végre kell hajtania a közös vállalkozás költségvetését, és biztosítania kell a közös vállalkozás különböző szervei és szolgálatai közötti koordinációt.

Az ügyvezető igazgató felel a közös vállalkozás munkaprogramjának kialakításáért és megvalósításáért annak biztosítása érdekében, hogy az elérje a fent meghatározott célokat, ugyanakkor megfelelően tükrözze a tagok eltérő érdekeit. Az ügyvezető igazgató vezető szerepet játszik a közös vállalkozás folyamatban lévő munkájának valamennyi érdekelt fél felé történő kommunikálásában.

Az ügyvezető igazgató feladatainak részletesebb leírása az (EU) 2021/2085 tanácsi rendelet 19. cikkében található.

**Elvárásaink (kiválasztási kritériumok)**

**Vezetői készségek**

– megalapozott vezetői készség, képesség arra, hogy dinamikus és változó tudományos és operatív közegben vezessen egy jelentős szervezetet stratégiai és operatív irányítási szinten egyaránt,

– bizonyított kapacitás és komoly elért eredmények egy nagy szervezeti egység pénzügyi és emberi erőforrásainak kezelése és irányítása terén nemzeti, európai és/vagy nemzetközi összefüggésben,

– nemzetközi környezetben szerzett jelentős tárgyalási tapasztalat,

– a multikulturális és többnyelvű környezetben szerzett vezetői tapasztalat előnyt jelent.

**Szakértelem és szakmai tapasztalat**

– az Európai Unió intézményeinek, azok működésének, valamint a közöttük fennálló kapcsolatoknak a kiváló ismerete,

– az Unió vasúti közlekedéspolitikájának alapos ismerete és/vagy az e politika terén szerzett tapasztalat,

– előnyt jelent a vasúti és/vagy közlekedési kutatás és innováció terén folytatott nemzeti, nemzetközi vagy európai szintű kutatás–fejlesztés alapos ismerete,

– szintén előnyt jelent a nemzeti, európai vagy nemzetközi közigazgatásban szerzett tapasztalat.

**Személyes tulajdonságok**

– képesség a belső és külső érdekelt felekkel – többek között a sajtóval, a nyilvánossággal, az európai, nemzetközi, nemzeti és helyi hatóságokkal, nemzetközi szervezetekkel – való hatékony és zökkenőmentes, átlátható és nyílt kommunikációra, valamint a közös vállalkozás külső fórumokon való képviseletére,

– kiváló interperszonális készségek, valamint az uniós intézményekkel és a tagállamok illetékes hatóságaival való hatékony munkakapcsolatok fenntartásának képessége a közös vállalkozás szabályszerű működésének biztosítása céljából,

– képesség a közös vállalkozás általános elveinek (nyitottság, átláthatóság, függetlenség és tudományos kiválóság) érvényre juttatására.

**A pályázóval szemben támasztott követelmények (pályázati feltételek)**

A kiválasztási szakaszban csak az a pályázó vehet részt, aki a **jelentkezési határidő lejártakor** megfelel a következő formai követelményeknek:

* Állampolgárság: a pályázó az Európai Unió valamely tagállamának állampolgára.
* Felsőoktatásban szerzett oklevél vagy diploma: a pályázó

– vagy oklevéllel igazolt, legalább négyéves befejezett felsőoktatási tanulmányoknak megfelelő végzettséggel rendelkezik,

– vagy oklevéllel igazolt, legalább hároméves befejezett felsőoktatási tanulmányoknak megfelelő végzettséggel és legalább egyéves megfelelő szakmai tapasztalattal rendelkezik (ez az egyéves szakmai tapasztalat az alább megkövetelt, a végzettség megszerzését követő szakmai tapasztalat éveinek számába nem számítható bele).

* Szakmai tapasztalat: a pályázók legalább 15 éves, a fenti végzettség megszerzését követően szerzett, annak megfelelő szakmai tapasztalattal[[3]](#footnote-3) rendelkeznek. Az említett szakmai tapasztalatból legalább öt évet a közös vállalkozás tevékenységi területén szerzett.
* Vezetői tapasztalat: a pályázó az említett, a fenti végzettség megszerzését követően szerzett szakmai tapasztalatból legalább öt évet felső vezetői munkakörben[[4]](#footnote-4), az itt meghirdetett munkakörhöz kapcsolódó területen szerzett.
* Nyelvismeret: a pályázó az Európai Unió egyik hivatalos nyelvét[[5]](#footnote-5) magas szinten, egy további hivatalos nyelvét pedig kielégítő szinten ismeri. A kiválasztási bizottság az interjú(k) során ellenőrzi, hogy a pályázók eleget tesznek-e a másik hivatalos uniós nyelv kielégítő szintű ismeretére vonatkozó követelménynek. E célból az interjú (egy része) esetlegesen ezen a másik nyelven zajlik.
* Korhatár: a pályázó életkora lehetővé teszi, hogy a jelentkezési határidőtől számítva a teljes négyéves megbízatást a nyugdíjkorhatár elérése előtt kitöltse. Az Európai Unió ideiglenes alkalmazottaira vonatkozóan a nyugdíjkorhatár azon hónap utolsó napja, amely során az érintett a 66. életévét betölti (lásd az Európai Unió egyéb alkalmazottaira vonatkozó alkalmazási feltételek[[6]](#footnote-6) 47. cikkét).

**Kiválasztás és kinevezés**

Az ügyvezető igazgatót az Európai Bizottság által biztosított, előválogatott jelöltek listájáról a közös vállalkozás irányító testülete nevezi ki.

Az előválogatott pályázók listájának összeállítása céljából az Európai Bizottság saját kiválasztási és felvételi eljárásai szerint kiválasztást szervez (lásd a felső vezetők alkalmazási politikájára vonatkozó összefoglaló dokumentumot[[7]](#footnote-7)).

A kiválasztási eljárás keretében az Európai Bizottság előválogató bizottságot hoz létre, amely az (EU) 2021/2085 tanácsi rendelettel összhangban a közös vállalkozás Uniótól eltérő tagjai[[8]](#footnote-8) által kinevezett egy-egy képviselőből, valamint az irányító testület által kinevezett egy-egy megfigyelőből áll.

Ez a bizottság megvizsgálja a benyújtott pályázatokat, elvégzi a pályázati feltételek teljesülésének előzetes ellenőrzését, és kiválasztja a fentiekben ismertetett kiválasztási kritériumoknak leginkább megfelelő pályázókat, akik az előválogató bizottsággal folytatandó interjúra kaphatnak meghívást.

Az interjúkat követően az előválogató bizottság kialakítja a véleményét, és javaslatot tesz azon pályázók listájára, akik további interjúkon vehetnek részt az Európai Bizottság kinevezési tanácsadó bizottságával. A kinevezési tanácsadó bizottság az előválogató bizottság véleményét figyelembe véve határoz arról, hogy erre az interjúra mely pályázók kapnak meghívást.

A kinevezési tanácsadó bizottsággal folytatandó interjúra meghívott pályázók külső személyzeti felvételi tanácsadók által szervezett egész napos vezetői értékelőközpontban (assessment centre) lebonyolított vizsgákon vesznek részt. Az interjú és az értékelőközpontról készült jelentés eredményei alapján a kinevezési tanácsadó bizottság összeállítja azon előválogatott jelöltek listáját, akik a megítélése szerint alkalmasak az Európai Vasút Közös Vállalkozás ügyvezető igazgatói munkakörének betöltésére.

A kinevezési tanácsadó bizottság által kiválasztott pályázókat ezután a közös vállalkozással való kapcsolattartást végző főigazgatóságért felelős egy vagy több biztos hallgatja meg.

Az interjúkat követően az Európai Bizottság elfogadja a legalkalmasabb pályázók listáját, amelyen lehetőleg legalább három pályázó neve szerepel, és ezt továbbítja az Európai Vasút Közös Vállalkozás irányító testületének. Ez utóbbi szintén meghallgathatja a pályázókat, mielőtt a Bizottság által listára vett pályázók közül kinevezi az ügyvezető igazgatót. A legalkalmasabb pályázók listájára vétel nem jelent semmiféle garanciát a kinevezésre.

Előfordulhat, hogy a pályázóknak a fentieken kívül további interjúkon és/vagy vizsgákon kell részt venniük. Előfordulhat továbbá, hogy nyilatkozatot kell tenniük az Európai Parlament illetékes bizottsága(i) előtt.

A kiválasztott pályázónak tagállama nemzeti biztonsági hatóságától származó érvényes biztonsági tanúsítványról szóló igazolással kell rendelkeznie, vagy módjában kell, hogy álljon annak megszerzése. A személyi biztonsági tanúsítvány olyan közigazgatási határozat, amelyet az érintett személy illetékes nemzeti biztonsági hatósága által a vonatkozó nemzeti biztonsági jogszabályoknak és rendelkezéseknek megfelelően elvégzett biztonsági ellenőrzést követően adnak ki, és amely igazolja, hogy az illető hozzáférhet meghatározott szintű minősített adatokhoz. (Felhívjuk a figyelmet arra, hogy a biztonsági tanúsítvány megszerzéséhez szükséges eljárást csak a munkáltató kezdeményeztetheti, az adott pályázó nem).

A jelölt mindaddig nem férhet hozzá a CONFIDENTIEL UE/EU CONFIDENTIAL vagy magasabb szintű EU-minősített adatokhoz, és nem vehet részt az ilyen EU-minősített adatokat megvitató üléseken, amíg az érintett tagállam meg nem adja a személyi biztonsági tanúsítványt, és amíg a biztonsági ellenőrzési eljárás le nem zárul az Európai Bizottság Biztonsági Igazgatóságától származó, jogilag előírt tájékoztatással.

**Esélyegyenlőség**

A Bizottság és a közös vállalkozás stratégiai célkitűzése az, hogy jelenlegi megbízatásának végéig valamennyi igazgatási szinten megvalósuljon a nemek közötti egyenlőség, és a személyzeti szabályzat[[9]](#footnote-9) 1d. cikkével összhangban esélyegyenlőségi és megkülönböztetésmentességi politikát alkalmaz, amely ösztönzi azokat a pályázatokat, amelyek hozzájárulhatnak a nagyobb sokszínűséghez, a nemek közötti egyenlőséghez és az általános földrajzi egyensúlyhoz.

**Sokszínűség és befogadás**

A közös vállalkozás elismeri, hogy a munka és a magánélet közötti egészséges egyensúly sok ember számára fontos motivációs tényező, és hogy a rugalmas munkavégzés egyre erősebb elvárás a modern munkakörnyezet részeként. A közös vállalkozás munkáltatóként elkötelezett a nemek közötti egyenlőség biztosítása és a megkülönböztetés minden formájának kiküszöbölése mellett. A közös vállalkozás kifejezetten támogatja, hogy a különböző háttérrel és képességekkel rendelkező, földrajzi szempontból az uniós tagállamok lehető legszélesebb körét képviselő, megfelelően képzett pályázók mindegyike benyújtsa jelentkezését. A nemek közötti egyenlőség előmozdítása érdekében a közös vállalkozás különösen ösztönzi a nők jelentkezését. A fogyatékossággal élő személyek segítségnyújtásban részesülhetnek a felvételi eljárás során.

**Alkalmazási feltételek**

A javadalmazás és az alkalmazási feltételek tekintetében az Európai Unió egyéb alkalmazottaira vonatkozó alkalmazási feltételek rendelkezései az irányadók.

A sikeres pályázót az Európai Vasút Közös Vállalkozás AD 14-es besorolási fokozatú ideiglenes alkalmazottként alkalmazza. Szakmai tapasztalatának hosszától függően a besorolási fokozaton belül az 1. vagy a 2. fizetési fokozatba sorolják be.

Az ügyvezető igazgató kinevezése négyéves időtartamra szól, amely a közös vállalkozást létrehozó rendeletnek megfelelően legfeljebb három évvel meghosszabbítható.

Felhívjuk a pályázók figyelmét, hogy az Európai Unió egyéb alkalmazottaira vonatkozó alkalmazási feltételek értelmében valamennyi újonnan felvett munkatárs kilenc hónapos próbaidő letöltésére köteles.

A munkavégzés helye Brüsszel, Belgium.

**Fontos tudnivaló a pályázók számára**

Felhívjuk a pályázók figyelmét, hogy a kiválasztási bizottságok munkája bizalmas. A bizottságok tagjaival sem a pályázók, sem a nevükben eljáró más személyek nem léphetnek közvetlenül vagy közvetve kapcsolatba. Minden megkeresést a megfelelő bizottság titkárságának kell címezni.

**A személyes adatok védelme**

A Bizottság gondoskodik arról, hogy a pályázók személyes adatait az (EU) 2018/1725 európai parlamenti és tanácsi rendeletnek[[10]](#footnote-10) megfelelően kezeljék. Ez különösen vonatkozik az ilyen adatok bizalmas jellegére és biztonságára.

**Függetlenség és érdekeltségi nyilatkozat**

Hivatalba lépése előtt az ügyvezető igazgatónak nyilatkozatban kell vállalnia, hogy feladatai ellátása során függetlenül, kizárólag a köz érdekében jár el, és nyilatkoznia kell a függetlenségét esetleg befolyásoló bármely érdekeltségéről.

**Jelentkezési eljárás**

Pályázatának benyújtása előtt gondosan ellenőrizze, hogy valóban megfelel-e valamennyi pályázati feltételnek („A pályázóval szemben támasztott követelmények”), különös tekintettel a megkövetelt oklevélre és magas szintű szakmai tapasztalatra, valamint a nyelvismeretre. Azt a pályázót, aki valamelyik pályázati feltételnek nem felel meg, a kiválasztási eljárásból automatikusan kizárjuk.

Amennyiben jelentkezni kíván, regisztráljon az alábbi internetes oldalon, és kövesse az eljárás egyes szakaszaira vonatkozó utasításokat:

<https://ec.europa.eu/dgs/human-resources/seniormanagementvacancies/>

Mindenképpen rendelkeznie kell érvényes e-mail-címmel. Ennek segítségével igazoljuk vissza regisztrációját, és ezen tartjuk Önnel a kapcsolatot az eljárás különböző szakaszai során. Ebből következően e-mail-címének esetleges későbbi változásairól értesítenie kell majd az Európai Bizottságot.

A pályázónak a jelentkezés részeként – a lehetőleg Europass önéletrajzi formátumban[[11]](#footnote-11) elkészített – önéletrajzát PDF formátumban fel kell töltenie, továbbá (legfeljebb 8 000 karakter terjedelemben) online motivációs levelet kell írnia. Önéletrajzát és motivációs levelét az Európai Unió bármely hivatalos nyelvén benyújthatja.

A pályázó érdeke, hogy jelentkezése pontos, alapos és valósághű legyen.

Az internetes regisztráció befejeztével a pályázó elektronikus levélben kap visszaigazolást jelentkezésének regisztrálásáról. **Amennyiben nem kap visszaigazoló e-mailt, ez azt jelenti, hogy jelentkezését nem regisztráltuk!**

Felhívjuk figyelmét, hogy a pályázat folyamatának online nyomon követésére nincs lehetőség. A jelentkezését érintő ügyekben az Európai Bizottság közvetlenül fogja Önnel felvenni a kapcsolatot.

**Az e-mailben elküldött pályázatokat nem fogadjuk el.** Amennyiben további információra van szüksége, illetve technikai problémával szembesül, kérjük, jelezze a következő e-mail-címen:   
[HR-MANAGEMENT-ONLINE@ec.europa.eu](mailto:HR-MANAGEMENT-ONLINE@ec.europa.eu)

Az elektronikus regisztráció határidőn belüli elvégzéséért a pályázót terheli a felelősség. Nyomatékosan javasoljuk, hogy a jelentkezéssel ne várjon az utolsó napokig, mivel a hálózat esetleges túlterheltsége vagy az internetkapcsolat meghibásodása miatt előfordulhat, hogy az elektronikus regisztráció folyamata félbeszakad, és ekkor újra kell kezdenie az eljárást. A regisztrációra vonatkozó határidő lejárta után nem lesz lehetősége semmiféle adatot bevinni. Késedelmes regisztrációt nem fogadunk el.

**Határidő**

A regisztráció határideje **2023. május 15., brüsszeli idő szerint déli 12 óra**, amely időpontot követően regisztrációra már nincs lehetőség.

1. A Tanács (EU) 2021/2085 rendelete (2021. november 19.) a közös vállalkozásoknak a Horizont Európa keretében történő létrehozásáról, valamint a 219/2007/EK, az 557/2014/EU, az 558/2014/EU, az 559/2014/EU, az 560/2014/EU, az 561/2014/EU és a 642/2014/EU rendelet hatályon kívül helyezéséről (HL L 427., 2021.11.30., 17. o.). [↑](#footnote-ref-1)
2. A Tanács 642/2014/EU rendelete (2014. június 16.) a Shift2Rail közös vállalkozás létrehozásáról (HL L 177., 2014.6.17., 9. o.). [↑](#footnote-ref-2)
3. A szakmai tapasztalat csak akkor vehető figyelembe, ha arra a pályázó olyan tényleges munkaviszony keretében tett szert, amelyet valós, fizetett (bármilyen típusú szerződéssel rendelkező) alkalmazottként vagy szolgáltatóként végzett munka jellemez. A részmunkaidőben végzett szakmai tevékenységeket arányosan, a teljes munkaidő igazolt hányada alapján kell kiszámítani. A szülési szabadság/szülői szabadság/örökbefogadási szabadság akkor vehető figyelembe, ha arra munkaszerződés keretében került sor. A doktori tanulmányok akkor is szakmai tapasztalatnak minősülnek, ha nem fizetettek, ugyanakkor az ilyen tanulmányok időtartamából legfeljebb három év vehető szakmai tapasztalatként figyelembe, és kizárólag abban az esetben, ha a pályázó az adott doktori képzést sikeresen elvégezte. Egy adott időszak csak egyszer vehető figyelembe. [↑](#footnote-ref-3)
4. Önéletrajzukban a pályázók a vezetői munkakörben töltött évekre vonatkozóan egyértelműen közöljék a következőket: 1. a betöltött vezető beosztások megnevezése és az ezekhez tartozó munkakör; 2. a felügyelt személyzet létszáma; 3. az irányításuk alá tartozó költségvetés nagysága; 4. a hierarchiában alattuk és felettük lévő szintek száma, valamint 5. a velük azonos beosztásban lévő munkatársak száma. [↑](#footnote-ref-4)
5. <https://eur-lex.europa.eu/legal-content/HU/TXT/?uri=CELEX%3A01958R0001-20130701> [↑](#footnote-ref-5)
6. <https://eur-lex.europa.eu/legal-content/HU/TXT/?uri=CELEX%3A01962R0031-20140701> [↑](#footnote-ref-6)
7. <https://commission.europa.eu/jobs-european-commission/job-opportunities/managers-european-commission_en> (csak angolul) [↑](#footnote-ref-7)
8. Az Uniótól eltérő tag: „bármely részt vevő állam, magánszektorbeli tag vagy nemzetközi szervezet, amely egy közös vállalkozás tagja”. [↑](#footnote-ref-8)
9. https://eur-lex.europa.eu/legal-content/HU/TXT/?uri=CELEX%3A01962R0031-20140701 [↑](#footnote-ref-9)
10. Az Európai Parlament és a Tanács (EU) 2018/1725 rendelete (2018. október 23.) a természetes személyeknek a személyes adatok uniós intézmények, szervek, hivatalok és ügynökségek általi kezelése tekintetében való védelméről és az ilyen adatok szabad áramlásáról, valamint a 45/2001/EK rendelet és az 1247/2002/EK határozat hatályon kívül helyezéséről (HL L 295., 2018.11.21., 39. o.). [↑](#footnote-ref-10)
11. Europass önéletrajzának online elkészítésével kapcsolatban az alábbi címen tájékozódhat: <https://europa.eu/europass/hu/create-europass-cv> [↑](#footnote-ref-11)