**Spoločný podnik pre európske železnice**

Oznámenie o voľnom pracovnom mieste na pozíciu výkonného riaditeľa/výkonnej riaditeľky

(Dočasný zamestnanec – platová trieda AD 14)

COM/2023/20092

**Kto sme**

Spoločný podnik pre európske železnice (EU-Rail) bol zriadený nariadením Rady (EÚ) 2021/2085, ktorým sa zriaďujú spoločné podniky v rámci programu Horizont Európa[[1]](#footnote-1) a ktoré nadobudlo účinnosť 30. novembra 2021. Nahrádza spoločný podnik Shift2Rail zriadený nariadením (EÚ) č. 642/2014[[2]](#footnote-2) a je jeho právnym nástupcom.

EU-Rail je verejno-súkromným partnerstvom v odvetví železničnej dopravy, ktoré bolo zriadené podľa článku 187 Zmluvy o fungovaní Európskej únie.

Cieľom spoločného podniku EU-Rail je vytvoriť vysokokapacitnú integrovanú európsku železničnú sieť odstraňovaním prekážok interoperability a poskytovaním riešení pre plnú integráciu, ktoré budú zahŕňať riadenie dopravy, vozidlá, infraštruktúru a služby, a to v záujme rýchlejšieho využívania a zavádzania projektov a inovácií. Pri plnení tohto cieľa by mal spoločný podnik využívať obrovský potenciál digitalizácie a automatizácie na zníženie nákladov na železničnú dopravu, zvýšenie jej kapacity a posilnenie jej flexibility a spoľahlivosti, pričom by sa mal opierať o robustnú referenčnú funkčnú systémovú architektúru, ktorú zdieľa so železničným odvetvím, a to v koordinácii so Železničnou agentúrou Európskej únie.

V nadväznosti na pokrok v oblasti automatizácie a digitalizácie je cieľom spoločného podniku EU-Rail urýchliť výskum, vývoj a zavádzanie prevádzkových a technologických inovačných riešení s cieľom dosiahnuť radikálnu transformáciu železničného systému a splniť ciele Európskej zelenej dohody.

Maximálny finančný príspevok Európskej únie na spoločný podnik na roky 2021 až 2027 je 600 miliónov EUR, pričom realizácia projektu bude pokračovať ešte ďalšie štyri roky po uplynutí tohto obdobia.

Spoločný podnik má celkovo 29 zamestnancov, ktorí sú rozdelení do tímov zameraných na finančné riadenie a administratívu, riadenie programov a projektov a na realizáciu systémového piliera.

**Čo ponúkame**

Pozíciu riaditeľa/riaditeľky spoločného podniku.

Výkonný riaditeľ je vedúci výkonný pracovník zodpovedný za každodenné riadenie spoločného podniku v súlade s rozhodnutiami správnej rady. Správnej rade poskytuje všetky informácie potrebné na vykonávanie jej funkcií. Bez toho, aby boli dotknuté príslušné právomoci inštitúcií Únie a správnej rady, výkonný riaditeľ nesmie žiadať ani prijímať pokyny od žiadnej vlády či akéhokoľvek iného orgánu.

Výkonný riaditeľ je právnym zástupcom spoločného podniku. Zodpovedá sa správnej rade spoločného podniku,

Výkonný riaditeľ plní rozpočet spoločného podniku a zabezpečuje koordináciu medzi rôznymi orgánmi a útvarmi spoločného podniku.

Výkonný riaditeľ je zodpovedný za vypracovanie a plnenie pracovného programu spoločného podniku s cieľom zabezpečiť dosiahnutie uvedených cieľov a zároveň náležite zohľadňuje rôzne záujmy členov. Zohráva vedúcu úlohu pri poskytovaní informácií všetkým zainteresovaným stranám o činnostiach, ktoré spoločný podnik vykonáva.

Podrobnejší opis úloh výkonného riaditeľa je uvedený v článku 19 nariadenia (EÚ) 2021/2085.

**Koho hľadáme (výberové kritériá)**

**Manažérske zručnosti**

– silné riadiace schopnosti, schopnosť viesť dôležitú organizáciu na strategickej, ako aj operatívnej riadiacej úrovni v dynamickom a meniacom sa vedeckom a operačnom prostredí,

– preukázaná schopnosť a dobré výsledky pri riadení a vedení finančných a ľudských zdrojov veľkého útvaru vo vnútroštátnom, európskom a/alebo medzinárodnom kontexte,

– dostatok skúseností s vyjednávaním v medzinárodnom prostredí,

– výhodou sú manažérske skúsenosti získané v multikultúrnom a vo viacjazyčnom prostredí.

**Odborné zručnosti a skúsenosti**

– veľmi dobrá znalosť inštitúcií Európskej únie, ich fungovania a vzájomných vzťahov,

– dobré znalosti politiky Únie v oblasti železničnej dopravy a/alebo skúsenosti s ňou,

– výhodou by bola dobrá znalosť výskumu a vývoja v oblasti železničnej dopravy a/alebo výskumu a inovácií v oblasti dopravy na vnútroštátnej, medzinárodnej alebo európskej úrovni,

– výhodou sú aj skúsenosti nadobudnuté vo vnútroštátnej, v európskej alebo medzinárodnej verejnej správe.

**Osobnostné vlastnosti**

– schopnosť účinne a plynule komunikovať transparentným a otvoreným spôsobom s internými a externými zainteresovanými stranami vrátane tlače, verejnosti, európskych, medzinárodných, vnútroštátnych a miestnych orgánov, medzinárodných organizácií, ako aj zastupovať spoločný podnik na vonkajších fórach,

– vynikajúce zručnosti v oblasti medziľudských vzťahov a schopnosť udržiavať účinné pracovné vzťahy s inštitúciami EÚ a príslušnými orgánmi členských štátov s cieľom zabezpečiť riadne fungovanie spoločného podniku,

– schopnosť presadzovať základné zásady spoločného podniku, ktorými sú otvorenosť, transparentnosť, nezávislosť a vedecká excelentnosť.

**Čo musia uchádzači spĺňať (kritériá účasti)**

Do výberovej fázy konania budú zaradení iba tí uchádzači, ktorí budú k **dátumu uzávierky podávania prihlášok** spĺňať tieto formálne požiadavky:

* Štátna príslušnosť: uchádzači musia byť štátnymi príslušníkmi jedného z členských štátov Európskej únie.
* Vysokoškolské vzdelanie alebo diplom: uchádzači musia mať:

– buď vzdelanie zodpovedajúce ukončenému vysokoškolskému štúdiu osvedčené diplomom, ak je bežná dĺžka vysokoškolského štúdia štyri roky alebo viac,

– alebo vzdelanie zodpovedajúce ukončenému vysokoškolskému štúdiu osvedčené diplomom a minimálne ročnú odbornú prax v príslušnom odbore, ak je bežná dĺžka vysokoškolského štúdia aspoň tri roky (táto jednoročná odborná prax nemôže byť zahrnutá do postgraduálnej odbornej praxe požadovanej ďalej v texte).

* Odborná prax: uchádzači musia mať aspoň 15-ročnú postgraduálnu odbornú prax[[3]](#footnote-3) na pozícii, na ktorej sa vyžaduje uvedené vzdelanie. Aspoň päť rokov danej praxe musí byť v oblasti súvisiacej s činnosťami spoločného podniku.
* Prax v riadiacej funkcii: v rámci odbornej postgraduálnej praxe musia mať uchádzači aspoň päť rokov skúseností vo vysokej riadiacej funkcii[[4]](#footnote-4) v oblasti súvisiacej s ponúkanou pozíciou,
* Jazykové znalosti: uchádzači musia preukázať dôkladnú znalosť jedného z úradných jazykov Európskej únie[[5]](#footnote-5) a uspokojivú znalosť ďalšieho z týchto úradných jazykov. Výberové poroty počas pohovoru, resp. pohovorov overia, či uchádzači spĺňajú požiadavku uspokojivej znalosti ďalšieho úradného jazyka EÚ. Preto sa pohovor (alebo jeho časť) môže uskutočniť v danom ďalšom jazyku,
* Veková hranica: uchádzači musia byť v čase uzávierky podávania prihlášok vo veku, v ktorom môžu dokončiť celé štvorročné funkčné obdobie pred dosiahnutím dôchodkového veku. Pre dočasných zamestnancov Európskej únie sa vek odchodu do dôchodku stanovuje ako koniec mesiaca, v ktorom daná osoba dosiahne vek 66 rokov (pozri článok 47 Podmienok zamestnávania ostatných zamestnancov Európskej únie[[6]](#footnote-6)).

**Výber a vymenovanie**

Výkonného riaditeľa vymenuje správna rada spoločného podniku na základe užšieho zoznamu uchádzačov, ktorý predloží Európska komisia.

Na zostavenie tohto užšieho zoznamu Európska komisia usporiada výberové konanie v súlade s postupmi, ktoré uplatňuje pri výbere zamestnancov a ich prijímaní do služobného pomeru (pozri dokument o politike týkajúcej sa riadiacich pracovníkov[[7]](#footnote-7)).

V rámci tohto výberového konania Európska komisia zostaví porotu predbežného výberu, ktorej súčasťou bude v súlade s nariadením Rady (EÚ) 2021/2085 aj zástupca vymenovaný každou kategóriou členov spoločného podniku[[8]](#footnote-8) iných ako Únia, ako aj jeden pozorovateľ vymenovaný správnou radou.

Táto porota posúdi všetky prihlášky, vykoná prvé overenie splnenia kritérií účasti a na základe uvedených výberových kritérií vyberie uchádzačov s najlepším profilom, ktorí môžu byť pozvaní na pohovor s touto porotou.

Na základe týchto pohovorov porota predbežného výberu vypracuje závery a navrhne zoznam uchádzačov na ďalšie pohovory s Poradným výborom Európskej komisie pre vymenúvanie (ďalej len „poradný výbor“). Poradný výbor po zohľadnení záverov poroty predbežného výberu rozhodne, ktorí uchádzači budú pozvaní na pohovor.

Uchádzači pozvaní na pohovor s poradným výborom absolvujú celodenný test na výber vedúcich pracovníkov v hodnotiacom centre pod dohľadom externých konzultantov pre výber pracovníkov. Na základe výsledkov pohovoru a správy hodnotiaceho centra zostaví poradný výbor užší zoznam uchádzačov, ktorých považuje za vhodných na vykonávanie funkcie výkonného riaditeľa spoločného podniku pre európske železnice.

Uchádzači, ktorí sa dostanú do užšieho výberu poradného výboru, absolvujú pohovor s členom, resp. členmi Komisie, pod ktorých spadá generálne riaditeľstvo zodpovedné za vzťahy so spoločným podnikom.

Po týchto pohovoroch Európska komisia schváli užší zoznam, ktorý bude podľa možnosti zahŕňať aspoň troch najvhodnejších uchádzačov, a predloží ho správnej rade spoločného podniku pre európske železnice. Správna rada sa môže rozhodnúť, že pred vymenovaním výkonného riaditeľa spomedzi uchádzačov z užšieho zoznamu Komisie uskutoční s uchádzačmi pohovory. Zaradenie do tohto užšieho zoznamu nie je zárukou vymenovania.

Okrem už uvedených pohovorov sa od uchádzačov môže požadovať absolvovanie ďalších pohovorov a/alebo testov. Je možné, že uchádzači budú musieť vystúpiť aj pred príslušným výborom, resp. výbormi Európskeho parlamentu.

Vybraný uchádzač by mal mať platný certifikát o bezpečnostnej previerke alebo by mal byť schopný získať ho od národného bezpečnostného orgánu svojej krajiny. Osobná bezpečnostná previerka je administratívne rozhodnutie, ktoré sa prijíma na základe bezpečnostného vyšetrovania vykonaného príslušným národným bezpečnostným orgánom krajiny, ktorej je daná osoba štátnym príslušníkom, a to v súlade s uplatniteľnými vnútroštátnymi bezpečnostnými zákonmi a predpismi, a ktorým sa potvrdzuje, že danej osobe sa môže udeliť prístup k utajovaným skutočnostiam do určeného stupňa utajenia. (Treba mať na pamäti, že postup potrebný na získanie bezpečnostnej previerky sa môže začať iba na žiadosť zamestnávateľa, nie samotného uchádzača.)

Až do udelenia osobnej bezpečnostnej previerky zo strany príslušného členského štátu a do ukončenia postupu bezpečnostnej previerky brífingom zo strany riaditeľstva Európskej komisie pre bezpečnosť, ktorý sa vyžaduje podľa právnych predpisov, nebude mať uchádzač prístup k utajovaným skutočnostiam EÚ so stupňom utajenia CONFIDENTIEL UE/EU CONFIDENTIAL alebo vyšším, ani sa nebude môcť zúčastňovať na žiadnych zasadnutiach, na ktorých sa o takýchto utajovaných skutočnostiach EÚ bude rokovať.

**Rovnosť príležitostí**

Komisia a spoločný podnik sledujú strategický cieľ dosiahnuť rodovú rovnosť na všetkých úrovniach riadenia do konca svojho súčasného mandátu, uplatňujú politiku rovnakých príležitostí a nediskriminácie v súlade s článkom 1d služobného poriadku[[9]](#footnote-9) a podporujú prihlášky, ktoré by mohli prispieť k väčšej rozmanitosti, rodovej rovnosti a celkovej geografickej rovnováhe.

**Rozmanitosť a inklúzia**

Spoločný podnik uznáva, že zdravá rovnováha medzi pracovným a súkromným životom je dôležitým motivačným faktorom pre mnohých ľudí a že sa čoraz viac očakáva, že súčasťou moderného pracovného prostredia bude flexibilná práca. Spoločný podnik je ako zamestnávateľ odhodlaný zabezpečiť rodovú rovnosť a predchádzať diskriminácii z akýchkoľvek dôvodov. Aktívne víta prihlášky od všetkých kvalifikovaných uchádzačov s rôznorodými skúsenosťami a schopnosťami z čo najširšieho geografického spektra členských štátov EÚ. V záujme presadzovania rodovej rovnosti spoločný podnik podporuje podávanie prihlášok najmä od žien. Osobám so zdravotným postihnutím možno počas výberového konania poskytnúť pomoc.

**Podmienky zamestnania**

Plat a podmienky zamestnania sú stanovené v Podmienkach zamestnávania ostatných zamestnancov Európskej únie.

Úspešného uchádzača prijme do pracovného pomeru spoločný podnik pre európske železnice ako dočasného zamestnanca v platovej triede AD 14. V závislosti od dĺžky predchádzajúcej odbornej praxe bude zaradený v rámci danej platovej triedy do stupňa 1 alebo 2.

Bude vymenovaný na počiatočné štvorročné funkčné obdobie s možnosťou predĺženia na maximálne ďalšie tri roky v súlade s nariadením, ktorým sa zriaďuje spoločný podnik.

Uchádzači by mali vziať na vedomie požiadavku stanovenú v Podmienkach zamestnávania ostatných zamestnancov Európskej únie, podľa ktorej musia všetci noví zamestnanci úspešne absolvovať deväťmesačnú skúšobnú lehotu.

Miestom zamestnania je Brusel (Belgicko).

**Dôležitá informácia pre uchádzačov**

Uchádzačom pripomíname, že práca výberových porôt má dôverný charakter. Akýkoľvek priamy alebo nepriamy kontakt uchádzačov alebo osôb, ktoré konajú v ich mene, s jednotlivými členmi týchto porôt je zakázaný. Všetky otázky sa musia adresovať sekretariátu príslušnej poroty.

**Ochrana osobných údajov**

Komisia zabezpečí, aby boli osobné údaje uchádzačov spracované v súlade s nariadením Európskeho parlamentu a Rady (EÚ) 2018/1725[[10]](#footnote-10). Uvedené sa vzťahuje najmä na dôvernosť a bezpečnosť takýchto údajov.

**Nezávislosť a vyhlásenie o záujmoch**

Od výkonného riaditeľa sa bude pred prevzatím funkcie vyžadovať záväzné vyhlásenie, že bude konať nezávisle vo verejnom záujme, ako aj vyhlásenie o akýchkoľvek záujmoch, ktoré by mohli ohroziť jeho nezávislosť.

**Postup pri podávaní prihlášky**

Pred podaním prihlášky si dôkladne overte, či spĺňate všetky kritériá účasti („Čo musia uchádzači spĺňať“), najmä pokiaľ ide o požadovaný druh diplomu, požadovanú odbornú prax, ako aj požadované jazykové znalosti. Nesplnenie ktoréhokoľvek z kritérií účasti bude viesť k automatickému vylúčeniu z výberového konania.

V prípade záujmu o podanie prihlášky sa zaregistrujte online na tejto webovej stránke a postupujte podľa pokynov týkajúcich sa jednotlivých fáz výberového konania:

<https://ec.europa.eu/dgs/human-resources/seniormanagementvacancies/>

Musíte mať platnú e-mailovú adresu. Táto adresa bude slúžiť na potvrdenie vašej registrácie, ako aj na komunikáciu s vami počas rôznych fáz výberového konania. Akúkoľvek zmenu svojej e-mailovej adresy preto oznámte Európskej komisii.

K vašej prihláške treba pripojiť životopis vo formáte PDF, najlepšie vo formáte Europass-životopis[[11]](#footnote-11), a vyplniť online motivačný list (najviac 8 000 znakov). Váš životopis a motivačný list môžete predložiť v hociktorom z úradných jazykov Európskej únie.

Je vo vašom záujme, aby bola vaša prihláška presná, úplná a pravdivá.

Po dokončení online registrácie dostanete e-mail o potvrdení registrácie prihlášky. **Ak nedostanete potvrdzujúci e-mail, znamená to, že vaša prihláška nebola zaregistrovaná!**

Dovoľujeme si vás upozorniť na to, že priebeh spracovania vašej prihlášky nemožno sledovať online. O stave vašej prihlášky vás bude priamo informovať Európska komisia.

**Prihlášky zaslané e-mailom nebudú akceptované. V**prípade záujmu o ďalšie informácie a/alebo v prípade technických problémov pošlite e-mail na adresu:   
[HR-MANAGEMENT-ONLINE@ec.europa.eu](mailto:HR-MANAGEMENT-ONLINE@ec.europa.eu)

Za včasné dokončenie online registrácie sú zodpovední uchádzači. Dovolíme si zdôrazniť, aby ste podanie prihlášky neodkladali na posledné dni. Preťaženie internetu alebo porucha vo vašom internetovom pripojení by mohli spôsobiť prerušenie online registrácie pred jej dokončením, v dôsledku čoho by ste museli celý proces opakovať. Po uplynutí lehoty na podanie prihlášky už nebudete môcť doplniť žiadne údaje. Oneskorené prihlášky sa nebudú brať do úvahy.

**Dátum uzávierky registrácie**

Dátum uzávierky registrácie je **15. 5. 2023 o 12.00 hod. (poludnie) bruselského času**. Po tomto dátume už online registrácia nebude možná.

1. Nariadenie Rady (EÚ) 2021/2085 z 19. novembra 2021, ktorým sa zriaďujú spoločné podniky v rámci programu Horizont Európa a zrušujú nariadenia (ES) č. 219/2007, (EÚ) č. 557/2014, (EÚ) č. 558/2014, (EÚ) č. 559/2014, (EÚ) č. 560/2014, (EÚ) č. 561/2014 a (EÚ) č. 642/2014 (Ú. v. EÚ L 427, 30.11.2021, s. 17). [↑](#footnote-ref-1)
2. Nariadenie Rady (EÚ) č. 642/2014 zo 16. júna 2014, ktorým sa zriaďuje spoločný podnik Shift2Rail (Ú. v. EÚ L 177, 17.6.2014, s. 9). [↑](#footnote-ref-2)
3. Odborná prax sa zohľadňuje, iba ak ide o platný pracovnoprávny vzťah definovaný ako reálny, skutočný výkon pracovnej činnosti za odplatu, ktorú uchádzač vykonával ako zamestnanec (na základe akéhokoľvek typu zmluvy) alebo ako poskytovateľ služieb. Odborná činnosť vykonávaná na kratší pracovný čas sa započítava pomerne na základe potvrdeného percentuálneho podielu hodín plného pracovného času, ktorý uchádzač odpracoval. Materská dovolenka/rodičovská dovolenka/dovolenka v prípade osvojenia si dieťaťa sa zohľadňuje, ak sa čerpá v rámci pracovnej zmluvy. Doktorandské štúdium sa započítava do odbornej praxe aj v prípade, že nebolo platené, avšak maximálne v trvaní troch rokov a za predpokladu, že bolo úspešne ukončené získaním akademického titulu PhD. Každé takéto obdobie sa môže započítať iba raz. [↑](#footnote-ref-3)
4. Uchádzači by mali pri všetkých rokoch, počas ktorých nadobudli prax v riadiacej funkcii, jasne uviesť vo svojom životopise tieto údaje: 1. názov a náplň zastávaných riadiacich funkcií, 2. počet zamestnancov riadených pri výkone týchto funkcií, 3. objem spravovaného rozpočtu, 4. počet úrovní, ktoré boli v hierarchickej štruktúre tejto riadiacej pozícii nadriadené a podriadené, a 5. počet zamestnancov v rovnakom postavení. [↑](#footnote-ref-4)
5. <https://eur-lex.europa.eu/legal-content/SK/TXT/?uri=CELEX%3A01958R0001-20130701>. [↑](#footnote-ref-5)
6. <https://eur-lex.europa.eu/legal-content/SK/TXT/?uri=CELEX%3A01962R0031-20140701>. [↑](#footnote-ref-6)
7. <https://commission.europa.eu/jobs-european-commission/job-opportunities/managers-european-commission_sk> (predmetný dokument je k dispozícii iba v angličtine). [↑](#footnote-ref-7)
8. Člen iný ako Únia je „ktorýkoľvek zúčastnený štát, súkromný člen alebo medzinárodná organizácia, ktorí sú členmi spoločného podniku“. [↑](#footnote-ref-8)
9. https://eur-lex.europa.eu/legal-content/SK/TXT/?uri=CELEX%3A01962R0031-20140701. [↑](#footnote-ref-9)
10. Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39). [↑](#footnote-ref-10)
11. Informácie o tom, ako si vytvoriť Europass-životopis online, nájdete na adrese:<https://europa.eu/europass/sk/create-europass-cv>. [↑](#footnote-ref-11)