**Impriża Konġunta għal Sistema Ferrovjarja tal-Ewropa**

Pubblikazzjoni ta’ post battal għall-kariga ta’ Direttur Eżekuttiv

(Aġent Temporanju – Grad AD 14)

COM/2023/20092

**Min aħna**

L-impriża Konġunta għal Sistema Ferrovjarja tal-Ewropa (EU-Rail) ġiet stabbilita bir-Regolament tal-Kunsill (UE) 2021/2085 li jistabbilixxi l-Impriżi Konġunti fil-qafas ta’ Orizzont Ewropa[[1]](#footnote-1) li daħal fis-seħħ fit-30 ta’ Novembru 2021, li jieħu post l-Impriża Konġunta Shift2Rail stabbilita bir-Regolament (UE) Nru 642/2014[[2]](#footnote-2).

L-EU-Rail hija sħubija pubblika-privata fis-settur ferrovjarju stabbilita skont l-Artikolu 187 tat-Trattat dwar il-Funzjonament tal-Unjoni Ewropea.

L-objettiv ta’ EU-Rail huwa li tipprovdi network ferrovjarju Ewropew integrat b’kapaċità għolja billi telimina l-ostakli għall-interoperabbiltà u tipprovdi soluzzjonijiet għal integrazzjoni sħiħa, li jkopru l-ġestjoni tat-traffiku, il-vetturi, l-infrastruttura u s-servizzi, bil-għan li l-proġetti u l-innovazzjonijiet jintużaw b’mod aktar rapidu. Jenħtieġ li b’hekk jiġi sfruttat il-potenzjal enormi għad-diġitalizzazzjoni u l-awtomatizzazzjoni biex jitnaqqsu l-kostijiet tal-ferroviji, tiżdied il-kapaċità u jissaħħu l-flessibbiltà u l-affidabbiltà tagħhom, u jenħtieġ li jkunu bbażati fuq arkitettura tas-sistema funzjonali ta’ referenza solida kondiviża mis-settur, f’koordinazzjoni mal-Aġenzija tal-Unjoni Ewropea għall-Ferroviji.

Filwaqt li tibni fuq l-avvanzi fl-awtomatizzazzjoni u d-diġitalizzazzjoni, l-EU-Rail għandha l-għan li tħaffef ir-riċerka, l-iżvilupp u l-użu ta’ soluzzjonijiet innovattivi operazzjonali u teknoloġiċi biex tinkiseb it-trasformazzjoni radikali tas-sistema ferrovjarja u jintlaħqu l-objettivi tal-Patt Ekoloġiku Ewropew.

Il-kontribuzzjoni finanzjarja massima mill-Unjoni Ewropea lill-Impriża Konġunta hija ta’ EUR 600 miljun matul il-perjodu mill-2021 sal-2027, filwaqt li l-implimentazzjoni tal-proġett tkompli għal 4 snin oħra wara dan.

L-Impriża Konġunta għandha total ta’ 29 membru tal-persunal, maqsuma bejn timijiet iffukati fuq il-ġestjoni u l-amministrazzjoni finanzjarja, fuq il-ġestjoni tal-programmi u tal-proġetti u fuq it-twettiq tal-Pilastru tas-Sistema.

**X’qegħdin nipproponu**

Il-funzjoni tad-Direttur Eżekuttiv tal-Impriża Konġunta.

Id-Direttur Eżekuttiv huwa l-kap eżekuttiv responsabbli għall-ġestjoni ta’ kuljum tal-Impriża Konġunta f’konformità mad-deċiżjonijiet tal-bord tat-tmexxija. Huwa/Hija għandu jipprovdi lill-Bord tat-Tmexxija bl-informazzjoni kollha meħtieġa għat-twettiq tal-funzjonijiet tiegħu. Mingħajr preġudizzju għall-kompetenzi rispettivi tal-istituzzjonijiet tal-Unjoni u tal-bord ta’ tmexxija, id-Direttur Eżekuttiv la għandu jfittex u lanqas jieħu struzzjonijiet minn xi gvern jew minn xi korp ieħor.

Id-Direttur Eżekuttiv għandu jkun ir-rappreżentant legali tal-Impriża Konġunta. Huwa/hija għandu jkun responsabbli quddiem il-Bord ta’ Tmexxija tal-Impriża Konġunta.

Id-Direttur Eżekuttiv għandu jimplimenta l-baġit tal-Impriża Konġunta u għandu jiżgura l-koordinazzjoni bejn il-korpi u s-servizzi differenti tal-Impriża Konġunta.

Id-Direttur Eżekuttiv huwa responsabbli għat-tfassil u t-twettiq tal-programm ta’ ħidma tal-Impriża Konġunta, biex jiżgura li jilħaq l-għanijiet stabbiliti hawn fuq, filwaqt li jirrifletti b’mod xieraq l-interessi differenti tal-Membri. Huwa/hija għandu rwol ewlieni fil-komunikazzjoni tal-ħidma li għaddejja tal-Impriża Konġunta lill-partijiet ikkonċernati kollha.

Deskrizzjoni aktar dettaljata tal-kompiti tad-Direttur Eżekuttiv tinsab fl-Artikolu 19 tar-Regolament (UE) 2021/2085.

**X’qegħdin infittxu (kriterji tal-għażla)**

**Ħiliet ta’ maniġment**

- Ħiliet solidi ta’ tmexxija, il-kapaċità li jmexxi organizzazzjoni importanti, kemm fil-livell strateġiku kif ukoll fil-livell ta’ mmaniġġjar operazzjonali, f’ambjent xjentifiku u operattiv dinamiku u li jinbidel.

- Kapaċità ppruvata u rekord b’saħħtu fil-ġestjoni u t-tmexxija tar-riżorsi finanzjarji u umani ta’ servizz kbir, f’kuntest nazzjonali, Ewropew u/jew internazzjonali.

- Esperjenza soda ta’ negozjar f’ambjent internazzjonali.

- Esperjenza maniġerjali miksuba f’ambjent multikulturali u multilingwi tkun ta’ vantaġġ.

**Ħiliet u esperjenza speċjalizzati**

- Fehim tajjeb ħafna tal-istituzzjonijiet tal-Unjoni Ewropea u ta’ kif joperaw u jinteraġixxu.

- Għarfien sod tal-politika tal-Unjoni dwar it-trasport ferrovjarju u/jew esperjenza fiha.

- Fehim tajjeb tar-riċerka u l-iżvilupp fil-qasam tar-riċerka u l-innovazzjoni ferrovjarja u/jew tat-trasport fil-livell nazzjonali, internazzjonali jew Ewropew ikun ta’ vantaġġ.

- Esperjenza miksuba f’amministrazzjoni pubblika nazzjonali, Ewropea jew internazzjonali wkoll tkun ta’ vantaġġ.

**Kwalitajiet personali**

- Ħila ta’ komunikazzjoni effiċjenti u mexxejja b’mod trasparenti u miftuħa mal-partijiet ikkonċernati interni u esterni, inkluż l-istampa, il-pubbliku, l-awtoritajiet Ewropej, internazzjonali, nazzjonali u lokali, organizzazzjonijiet internazzjonali, kif ukoll li jirrappreżenta lill-Impriża Konġunta f’fora esterni.

- Ħiliet interpersonali eċċellenti u l-kapaċità li jżomm relazzjonijiet effettivi mal-istituzzjonijiet tal-UE u mal-awtoritajiet kompetenti tal-Istati Membri sabiex jiġi żgurat il-funzjonament tajjeb tal-Impriża Konġunta.

- Il-ħila li jippromwovi l-prinċipji gwida tal-Impriża Konġunta tal-aċċess miftuħ, it-trasparenza u l-eċċellenza xjentifika.

**Kundizzjonijiet ta’ ammissjoni (ir-rekwiżiti tal-eliġibbiltà)**

Il-kandidati jiġu kkunsidrati biss għall-fażi tal-għażla abbażi tar-rekwiżiti formali li ġejjin, li jridu jiġu ssodisfati **sal-iskadenza għall-applikazzjonijiet**:

* Nazzjonalità: il-kandidati jridu jkunu ċittadini ta’ wieħed mill-Istati Membri tal-Unjoni Ewropea.
* Lawrja jew diploma universitarja: il-kandidati jrid ikollhom:

- jew livell ta’ edukazzjoni li jikkorrispondi għal studji universitarji mitmuma u ċċertifikati b’diploma, meta l-perjodu normali tal-edukazzjoni universitarja jkun ta’ 4 snin jew iktar;

- inkella livell ta’ edukazzjoni li jikkorrispondi għal studji universitarji kompluti u ċċertifikati b’diploma u esperjenza professjonali xierqa ta’ mill-inqas sena meta l-perjodu normali ta’ edukazzjoni universitarja jkun tal-inqas tliet snin (din is-sena ta’ esperjenza professjonali ma tistax tkun inkluża fl-esperjenza professjonali postgradwatorja meħtieġa hawn taħt).

* Esperjenza professjonali: il-kandidati jrid ikollhom tal-inqas 15-il sena esperjenza professjonali postgradwatorja[[3]](#footnote-3) f’livell li l-kwalifiki msemmija hawn fuq jagħtu aċċess għalih. Mill-inqas 5 snin minn din l-esperjenza professjonali trid tkun fil-qasam tal-attivitajiet tal-Impriża Konġunta.
* Esperjenza maniġerjali: mill-anqas ħames snin mill-esperjenza professjonali postgradwatorja jridu jkunu nkisbu f’funzjoni maniġerjali ta’ livell għoli[[4]](#footnote-4) f’qasam rilevanti għal din il-kariga.
* Lingwi: il-kandidati jrid ikollhom għarfien komplut ta’ waħda mil-lingwi uffiċjali tal-Unjoni Ewropea[[5]](#footnote-5) u għarfien sodisfaċenti ta’ lingwa oħra minn dawn il-lingwi uffiċjali. Waqt l-intervista/i, il-bordijiet tal-għażla se jivverifikaw jekk il-kandidati jikkonformawx mar-rekwiżit ta’ għarfien sodisfaċenti ta’ lingwa uffiċjali oħra tal-UE. Dan jista’ jinkludi li l-intervista (jew parti minnha) ssir b’din il-lingwa l-oħra.
* Età massima: il-kandidati jridu jkunu jistgħu jlestu l-mandat sħiħ ta’ erba’ snin qabel ma jilħqu l-età tal-irtirar, mill-mument tal-għeluq tal-applikazzjoni. Fil-każ tal-persunal temporanju tal-Unjoni Ewropea, l-età tal-irtirar hija definita bħala l-aħħar tax-xahar li fih il-persuna tagħlaq 66 sena (ara l-Artikolu 47 tal-Kundizzjonijiet tal-Impjieg applikabbli għall-Aġenti l-oħra tal-Unjoni Ewropea[[6]](#footnote-6)).

**Għażla u ħatra**

Id-Direttur Eżekuttiv se jinħatar mill-bord ta’ tmexxija tal-Impriża Konġunta abbażi ta’ lista qasira pprovduta mill-Kummissjoni Ewropea.

Sabiex tistabbilixxi din il-lista preliminari, il-Kummissjoni Ewropea torganizza għażla f’konformità mal-proċeduri tal-għażla u tar-reklutaġġ tagħha (ara d-Dokument dwar il-Politika dwar Uffiċjali Għolja[[7]](#footnote-7)).

Bħala parti minn din il-proċedura tas-selezzjoni, il-Kummissjoni Ewropea tistabbilixxi bord ta’ preselezzjoni li, f’konformità mar-Regolament (UE) 2021/2085, jkun jinkludi rappreżentant maħtur minn kull tip ta’ membru għajr l-Unjoni[[8]](#footnote-8) tal-Impriża Konġunta, u osservatur wieħed maħtur mill-bord ta’ tmexxija.

Dan il-bord janalizza l-applikazzjonijiet kollha, jipproċedi bl-ewwel verifika tal-eliġibilità u jidentifika l-kandidati li jkollhom l-aħjar profil fid-dawl tal-kriterji tal-għażla msemmija hawn fuq, u li jistgħu jiġu mistiedna għal intervista mal-bord tal-preselezzjoni.

Wara dawn l-intervisti, il-bord tal-preselezzjoni jfassal il-konklużjonijiet tiegħu u jipproponi lista ta’ kandidati għal intervisti ulterjuri mal-Kumitat Konsultattiv dwar il-Ħatriet (“Consultative Committee on Appointments” CCA) tal-Kummissjoni Ewropea. Is-CCA, filwaqt li jqis il-konklużjonijiet tal-bord tal-preselezzjoni, jiddeċiedi dwar il-kandidati li għandhom jiġu mistiedna għal intervista.

Il-kandidati li jissejħu għal intervista mas-CCA jipparteċipaw f’ċentru ta’ valutazzjoni tal-maniġment ta’ jum sħiħ immexxi minn konsulenti ta’ reklutaġġ esterni. Filwaqt li jqis ir-riżultati tal-intervista u r-rapport taċ-ċentru ta’ evalwazzjoni, is-CCA jistabbilixxi lista qasira ta’ kandidati li jikkunsidra adatti biex jeżerċitaw il-funzjoni ta’ Direttur Eżekuttiv tal-Impriża Konġunta għal Sistema Ferrovjarja tal-Ewropa.

Il-kandidati fil-lista l-qasira tas-CCA jiġu intervistati mill-Membru/i tal-Kummissjoni responsabbli għad-Direttorat Ġenerali inkarigat mir-relazzjonijiet mal-Impriża Konġunta.

Wara dawn l-intervisti, il-Kummissjoni Ewropea tadotta lista mqassra ta’ preferibbilment mill-inqas tliet kandidati l-aktar xierqa, li se tiġi kkomunikata lill-bord ta’ tmexxija tal-Impriża Konġunta għal Sistema Ferrovjarja tal-Ewropa. Dan tal-aħħar jista’ jiddeċiedi li jintervista l-kandidati qabel jaħtar id-Direttur Eżekuttiv minn fost il-kandidati fuq il-lista qasira tal-Kummissjoni. L-inklużjoni f’din il-lista preliminari ma tiggarantix il-ħatra.

Il-kandidati jistgħu jkunu meħtieġa jagħmlu iktar intervisti u/jew testijiet minbarra dawk indikati hawn fuq. Jistgħu jkunu meħtieġa wkoll jagħmlu dikjarazzjoni quddiem il-kumitat(i) relevanti tal-Parlament Ewropew.

Il-kandidat magħżul għandu jkollu, jew ikun f’pożizzjoni li jikseb, ċertifikat validu ta’ approvazzjoni tas-sigurtà mill-awtorità tas-sigurtà nazzjonali tiegħu. Approvazzjoni tas-sigurtà personali hija deċiżjoni amministrattiva li tiġi wara t-tlestija ta’ skrinjar tas-sigurtà mwettaq mill-awtorità kompetenti tas-sigurtà nazzjonali tal-individwu skont il-liġijiet u r-regolamenti tas-sigurtà nazzjonali applikabbli, u li tiċċertifika li individwu jista’ jitħalla jaċċessa informazzjoni klassifikata sa livell speċifikat. (Ta’ min jinnota li l-proċedura neċessarja biex tinkiseb approvazzjoni tas-sigurtà tista’ tibda biss wara li ssir talba mill-impjegatur, u mhux mill-kandidat individwali).

Sakemm l-approvazzjoni tas-sigurtà personali ma tkunx għadha ngħatat mill-Istat Membru kkonċernat u l-proċedura tal-approvazzjoni ma tkunx kompluta bl-informazzjoni meħtieġa legalment mid-Direttorat tas-Sigurtà tal-Kummissjoni Ewropea, il-kandidat ma jkunx jista’ jaċċessa Informazzjoni Klassifikata tal-UE (EU Classified Information, EUCI) fil-livell ta’ CONFIDENTIEL UE/EU CONFIDENTIAL jew ogħla, u lanqas ma jkun jista’ jattendi laqgħat li fihom tiġi diskussa tali EUCI.

**Opportunitajiet Indaqs**

Il-Kummissjoni u l-Impriża Konġunta jsegwu objettiv strateġiku li jiksbu l-ugwaljanza bejn il-ġeneri fil-livelli maniġerjali kollha sa tmiem il-mandat attwali tagħhom u japplikaw politika ta’ opportunitajiet indaqs u ta’ nondiskriminazzjoni f’konformità mal-Artikolu 1d tar-Regolamenti tal-Persunal[[9]](#footnote-9) filwaqt li jinkoraġġixxu applikazzjonijiet li jistgħu jikkontribwixxu għal aktar diversità, ugwaljanza bejn il-ġeneri u bilanċ ġeografiku ġenerali.

**Diversità u Inklużjoni**

L-Impriża Konġunta tirrikonoxxi li bilanċ san bejn ix-xogħol u l-ħajja privata huwa fattur motivazzjonali importanti għal ħafna nies u li x-xogħol flessibbli huwa dejjem aktar mistenni li jkun parti minn ambjent tax-xogħol modern. Bħala impjegatur, l-Impriża Konġunta hija impenjata li tiżgura l-ugwaljanza bejn is-sessi u li tipprevjeni d-diskriminazzjoni għal kwalunkwe raġuni. Hija tilqa’ b’mod attiv l-applikazzjonijiet mill-kandidati kwalifikati kollha minn ambjenti diversi, minn fost il-kapaċitajiet kollha u mill-bażi ġeografika l-aktar wiesgħa possibbli fost l-Istati Membri tal-UE. Biex tippromwovi l-ugwaljanza bejn is-sessi, l-Impriża Konġunta tinkoraġġixxi applikazzjonijiet b’mod partikolari min-nisa. Tista’ tingħata assistenza lil persuni b’diżabbiltà matul il-proċedura ta’ reklutaġġ.

**Kondizzjonijiet tal-impjieg**

Is-salarji u l-kundizzjonijiet tal-impjieg huma stabbiliti fil-Kundizzjonijiet tal-Impjieg applikabbli għall-Aġenti l-Oħra tal-Unjoni Ewropea.

Il-kandidat li jirnexxi jiġi impjegat mill-Impriża Konġunta għal Sistema Ferrovjarja tal-Ewropa bħala Aġent Temporanju fil-grad ta’ AD14. Il-kandidat li jintgħażel jiġi kklassifikat skont it-tul ta’ żmien tal-esperjenza professjonali preċedenti tiegħu fl-iskala 1 jew fl-iskala 2 ta’ dak il-grad.

Il-kandidat(a) li j/tirnexxi jinħatar għal mandat inizjali ta’ erba’ snin, bil-possibbiltà ta’ estensjoni għal massimu ta’ tliet snin skont ir-Regolament li jistabbilixxi l-Impriża Konġunta.

L-applikanti jenħtieġ li jinnotaw ir-rekwiżit skont il-Kundizzjonijiet tal-Impjieg applikabbli għall-Aġenti l-Oħra tal-Unjoni Ewropea għall-persunal il-ġdid kollu li jtemm b’suċċess perjodu ta’ prova ta’ disa’ xhur.

Il-post tax-xogħol huwa Brussell, il-Belġju.

**Informazzjoni importanti għall-kandidati**

Infakkru lill-kandidati li x-xogħol tal-bordijiet tal-għażla huwa kunfidenzjali. Il-kandidati ma jistgħux jagħmlu kuntatt dirett jew indirett mal-membri individwali tagħhom, u lanqas ma’ jista’ jagħmel hekk ħaddieħor f’isimhom. Kull mistoqsija għandha tiġi indirizzata lis-segretarjat tal-bord rilevanti.

**Protezzjoni ta’ *data* personali**

Il-Kummissjoni tiżgura li d-*data* personali tal-kandidati tiġi pproċessata kif meħtieġ mir-Regolament (UE) 2018/1725 tal-Parlament Ewropew u tal-Kunsill[[10]](#footnote-10). Dan japplika b’mod partikolari għall-kunfidenzjalità u għas-sigurtà ta’ dik id-*data*.

**Indipendenza u dikjarazzjoni tal-interessi**

Qabel jibda jaqdi dmirijietu, id-Direttur Eżekuttiv jintalab jagħmel dikjarazzjoni ta’ impenn li jaġixxi b’mod indipendenti fl-interess pubbliku u li jiddikjara kull interess li jista’ jitqies bħala li jippreġudika l-indipendenza tiegħu.

**Il-proċedura tal-applikazzjoni**

Qabel tibgħat l-applikazzjoni tiegħek, għandek tivverifika bir-reqqa jekk tissodisfax ir-rekwiżiti tal-eliġibbiltà kollha (“Kundizzjonijiet ta’ ammissjoni”), b’mod partikolari dwar it-tipi ta’ diploma, l-esperjenza professjonali ta’ livell għoli kif ukoll il-kapaċità lingwistika meħtieġa. Jekk ma tissodisfax xi wieħed mir-rekwiżiti ta’ eliġibbiltà, tiġi eskluż awtomatikament mill-proċedura tal-għażla.

Jekk tkun trid tapplika, trid tirreġistra bl-internet fis-sit li ġej u ssegwi l-istruzzjonijiet li jirrigwardaw id-diversi stadji tal-proċedura:

<https://ec.europa.eu/dgs/human-resources/seniormanagementvacancies/>

Irid ikollok indirizz tal-posta elettronika validu. Dan jintuża biex tiġi kkonfermata r-reġistrazzjoni tiegħek kif ukoll biex jinżamm kuntatt miegħek matul l-istadji differenti tal-proċedura. Għaldaqstant, nitolbuk tinforma lill-Kummissjoni Ewropea bi kwalunkwe bidla fl-indirizz tal-posta elettronika tiegħek.

Sabiex timla l-applikazzjoni tiegħek, trid ittella’ CV f’format PDF, preferibbilment fil-format tas-CV tal-Europass[[11]](#footnote-11), u timla, online, ittra ta’ motivazzjoni (massimu ta’ 8 000 karattru). Is-CV u l-ittra ta’ motivazzjoni tiegħek jistgħu jintbagħtu bi kwalunkwe lingwa uffiċjali tal-Unjoni Ewropea.

Huwa fl-interess tiegħek li tiżgura li l-applikazzjoni tiegħek tkun preċiża, dettaljata u veritiera.

Ladarba tkun lestejt ir-reġistrazzjoni online tiegħek, tirċievi ittra elettronika li tikkonferma li l-applikazzjoni tiegħek tkun ġiet irreġistrata. **Jekk ma tirċevix ittra elettronika ta’ konferma, l-applikazzjoni tiegħek ma tkunx ġiet irreġistrata!**

Ta’ min jinnota li mhuwiex possibbli li ssegwi l-progress tal-applikazzjoni tiegħek online. Il-Kummissjoni Ewropea tikkuntattjak direttament rigward l-istatus tal-applikazzjoni tiegħek.

**L-applikazzjonijiet li jintbagħtu bil-posta elettronika ma jiġux aċċettati.** Jekk tkun teħtieġ iktar informazzjoni u/jew tiltaqa’ ma’ problemi tekniċi, ibgħat ittra elettronika lil:   
[HR-MANAGEMENT-ONLINE@ec.europa.eu](mailto:HR-MANAGEMENT-ONLINE@ec.europa.eu)

Hija r-responsabbiltà tiegħek li timla r-reġistrazzjoni online fil-ħin. Nagħtuk parir biex ma tħallix għall-aħħar jiem biex tapplika, billi traffiku qawwi fuq l-internet jew problema fil-konnessjoni tal-internet tiegħek jistgħu jwasslu biex ir-reġistrazzjoni online tiegħek tiġi tterminata qabel ma tlestiha, u b’hekk ikollok tirrepeti l-proċess kollu. Ladarba jiskadi ż-żmien għas-sottomissjoni tar-reġistrazzjonijiet, ma tkunx tista’ ddaħħal iktar *data*. Ir-reġistrazzjonijiet li jaslu tard ma jiġux aċċettati.

**Data tal-għeluq**

Id-data tal-għeluq għar-reġistrazzjoni hija l-**15/05/2023, 12.00 nofsinhar, ħin ta’ Brussell,** u wara ma jkunx iktar possibbli li tirreġistra.

1. Ir-Regolament tal-Kunsill (UE) 2021/2085 tad-19 ta’ Novembru 2021 li jistabbilixxi l-Impriżi Konġunti fil-qafas ta’ Orizzont Ewropa u li jħassar ir-Regolamenti (KE) Nru 219/2007, (UE) Nru 557/2014, (UE) Nru 558/2014, (UE) Nru 559/2014, (UE) Nru 560/2014, (UE) Nru 561/2014 u (UE) Nru 642/2014 (ĠU L 427, 30.11.2021, p. 17). [↑](#footnote-ref-1)
2. Ir-Regolament tal-Kunsill (UE) Nru 642/2014 tas-16 ta' Ġunju 2014 li jistabbilixxi l-Impriża Konġunta Shift2Rail (ĠU L 177, 17.6.2014, p. 9). [↑](#footnote-ref-2)
3. L-esperjenza professjonali titqies biss jekk tkun tirrappreżenta relazzjoni ta’ ħidma konkreta li tkun definita bħala ħidma reali u ġenwina, bi ħlas u bħala impjegat (kull tip ta’ kuntratt) jew fornitur ta’ servizz. L-attivitajiet professjonali li jkunu saru fuq bażi part-time għandhom jiġu kkalkulati pro rata, abbażi tal-perċentwal iċċertifikat ta’ sigħat full-time li jkunu nħadmu. Il-leave tal-maternità / leave parentali / leave għall-adozzjoni jitqies jekk ikun fil-qafas ta’ kuntratt ta’ xogħol. Il-PhDs jiġu assimilati mal-esperjenza professjonali, anki meta ma jkunux bi ħlas, iżda għal perjodu ta’ mhux aktar minn tliet snin, dment li l-PhD ikun ġie kkompletat b’eżitu pożittiv. Perjodu partikolari jista’ jingħadd darba biss. [↑](#footnote-ref-3)
4. Għas-snin kollha li matulhom tkun inkisbet l-esperjenza maniġerjali, fil-curriculum vitae tagħhom, il-kandidati għandhom jindikaw b’mod ċar: (1) it-titlu u r-rwol tal-karigi maniġerjali okkupati; (2) l-għadd ta’ persunal li kellhom taħthom meta kienu f’dawn il-karigi; (3) id-daqs tal-baġits ġestiti; (4) l-għadd ta’ livelli ġerarkiċi ta’ fuqhom u ta’ taħthom; u (5) l-għadd ta’ kollegi fl-istess livell. [↑](#footnote-ref-4)
5. <https://eur-lex.europa.eu/legal-content/EN/TXT/?uri=CELEX%3A01958R0001-20130701> [↑](#footnote-ref-5)
6. <https://eur-lex.europa.eu/legal-content/EN/TXT/?uri=CELEX%3A01962R0031-20140701> [↑](#footnote-ref-6)
7. [https://commission.europa.eu/jobs-european-commission/job-opportunities/managers-european-commission\_en](https://commission.europa.eu/jobs-european-commission/job-opportunities/managers-european-commission_mt) (only exists in English) [↑](#footnote-ref-7)
8. Membru għajr l-Unjoni tfisser “kwalunkwe stat parteċipanti, membru privat jew organizzazzjoni internazzjonali li tkun membru ta’ Impriża Konġunta” [↑](#footnote-ref-8)
9. https://eur-lex.europa.eu/legal-content/EN/TXT/?uri=CELEX%3A01962R0031-20140701 [↑](#footnote-ref-9)
10. Ir-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ *data* personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali *data*, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU L 295, 21.11.2018, p. 39). [↑](#footnote-ref-10)
11. Tista’ ssib informazzjoni dwar kif toħloq l-Europass CV tiegħek online hawnhekk: [https://europa.eu/europass/en/create-europass-cv](https://europa.eu/europass/mt/create-europass-cv) [↑](#footnote-ref-11)