**Kopuzņēmums “Eiropas dzelzceļš”**

Sludinājums par izpilddirektora amata vakanci

(Pagaidu darbinieks — AD 14 pakāpe)

COM/2023/20092

**Par mums**

Kopuzņēmums “Eiropas dzelzceļš” (“EU-Rail”) tika izveidots ar Padomes Regulu (ES) Nr. 2021/2085, ar ko izveido kopuzņēmumus pamatprogrammā “Apvārsnis Eiropa”[[1]](#footnote-1), kura stājās spēkā 2021. gada 30. novembrī un ar kuru aizstāja kopuzņēmumu “Shift2Rail”, kas bija izveidots ar Regulu (ES) Nr. 642/2014, un noteica tā pēctecību[[2]](#footnote-2).

“EU-Rail” ir publiskā un privātā sektora partnerība dzelzceļa nozarē, un tā izveidota saskaņā ar Līguma par Eiropas Savienības darbību 187. pantu.

“EU-Rail” mērķis ir nodrošināt integrētu lieljaudas Eiropas dzelzceļa tīklu, likvidējot šķēršļus savstarpējai izmantojamībai un nodrošinot pilnīgas integrācijas risinājumus satiksmes pārvaldības, ritekļu, infrastruktūras un pakalpojumu jomā un tiecoties panākt projektu un inovāciju ātrāku ieviešanu un īstenošanu. Minētajā nolūkā būtu jāizmanto milzīgais digitalizācijas un automatizācijas potenciāls, lai samazinātu dzelzceļa transporta izmaksas, palielinātu tā jaudu un uzlabotu tā elastīgumu un uzticamību, un šis process būtu jābalsta uz stabilu funkcionālo sistēmu atsauces arhitektūru, kas kopīga visai nozarei, saskaņojot rīcību ar Eiropas Savienības Dzelzceļu aģentūru.

“EU-Rail” mērķis ir, izmantojot automatizācijas un digitalizācijas sasniegumus, paātrināt inovatīvu darbības un tehnoloģisko risinājumu izpēti, izstrādi un ieviešanu, lai panāktu radikālu dzelzceļa sistēmas pārveidi un sasniegtu Eiropas zaļā kursa mērķus.

Eiropas Savienības maksimālais finansiālais ieguldījums kopuzņēmumā laikposmā no 2021. līdz 2027. gadam ir 600 miljoni EUR, un pēc tam projektu īstenošana turpināsies vēl 4 gadus.

Kopuzņēmumā ir pavisam 29 darbinieki, kas strādā finanšu pārvaldības un administrācijas, programmu un projektu vadības, kā arī sistēmu pīlāra īstenošanas komandās.

**Piedāvātais amats**

Kopuzņēmuma izpilddirektora amats

Izpilddirektors ir galvenā izpildpersona, kas atbild par kopuzņēmuma ikdienas vadīšanu saskaņā ar valdes pieņemtajiem lēmumiem. Viņš sniedz valdei visu tās funkciju pildīšanai vajadzīgo informāciju. Neskarot Savienības iestāžu un valdes attiecīgās kompetences, izpilddirektors nelūdz un nepieņem nevienas valdības vai citas struktūras norādījumus.

Izpilddirektors ir kopuzņēmuma juridiskais pārstāvis. Viņš ir pakļauts kopuzņēmuma valdei.

Izpilddirektors atbild par kopuzņēmuma budžeta izpildi un nodrošina koordināciju starp dažādām kopuzņēmuma struktūrām un dienestiem.

Izpilddirektors ir atbildīgs par kopuzņēmuma darba programmas izstrādi un īstenošanu, nodrošinot, ka tā sasniedz iepriekš izklāstītos mērķus, vienlaikus pienācīgi atspoguļojot dalībnieku dažādās intereses. Izpilddirektoram ir galvenā loma visu ieinteresēto personu informēšanā par kopuzņēmuma darbu.

Sīkāks izpilddirektora pienākumu apraksts atrodams Regulas (ES) 2021/2085 19. pantā.

**Atlases kritēriji**

**Vadības prasmes**

- Ļoti labas vadības prasmes, spēja vadīt svarīgu organizāciju gan stratēģiskā, gan darbības pārvaldības līmenī dinamiskā un mainīgā zinātniskā un darba vidē.

- Pierādītas spējas un labi rezultāti liela dienesta finanšu resursu un cilvēkresursu pārvaldībā un vadībā valsts, Eiropas un / vai starptautiskā kontekstā.

- Liela pieredze sarunu risināšanā starptautiskā vidē.

- Pieredze vadītāja amatā, kas gūta daudzkultūru un daudzvalodu vidē, tiks uzskatīta par priekšrocību.

**Speciālista prasmes un pieredze**

- Ļoti laba izpratne par Eiropas Savienības iestādēm, to darbību un mijiedarbību.

- Labas zināšanas un / vai pieredze Savienības dzelzceļa transporta politikas jomā.

- Laba izpratne par pētniecību un izstrādi dzelzceļa un / vai transporta pētniecības un inovācijas jomā valsts, starptautiskā vai Eiropas līmenī tiks uzskatīta par priekšrocību.

- Pieredze, kas gūta valsts, Eiropas vai starptautiska līmeņa publiskā pārvaldē, arī tiks uzskatīta par priekšrocību.

**Personiskās īpašības**

- Spēja efektīvi un brīvi pārredzamā, atklātā veidā sazināties ar iekšējām un ārējām ieinteresētajām personām, tostarp presi, sabiedrību, Eiropas, starptautiskām, valsts un vietējām iestādēm, starptautiskām organizācijām, kā arī pārstāvēt kopuzņēmumu ārējos forumos.

- Teicamas saskarsmes prasmes un spējas uzturēt labas darba attiecības ar ES iestādēm un dalībvalstu kompetentajām iestādēm, lai nodrošinātu pienācīgu kopuzņēmuma darbību.

- Spēja veicināt kopuzņēmuma pamatprincipus — atvērtību, pārredzamību, neatkarību un zinātnisko izcilību.

**Prasības kandidātiem (piemērotības prasības)**

Atlases posmam izvēlēsies tikai tos kandidātus, kas atbilst turpmāk norādītajām formālajām prasībām, kurām jābūt izpildītām **līdz pieteikumu iesniegšanas termiņam**.

* Valstspiederība: kandidātiem jābūt Eiropas Savienības dalībvalsts pilsoņiem.
* Akadēmiskais grāds vai diploms: kandidātiem jābūt:

- izglītības līmenim, kas atbilst pabeigtai augstākajai izglītībai un ko apliecina diploms, ja parastais augstākās izglītības ilgums ir vismaz 4 gadi;

- vai izglītības līmenim, kas atbilst pabeigtai augstākajai izglītībai, kuru apliecina diploms, un atbilstošai vismaz 1 gadu ilgai darba pieredzei, ja parastais studiju ilgums augstākās izglītības iestādē ir vismaz 3 gadi (šo viena gada darba pieredzi nevar iekļaut pēcdiploma darba pieredzē, kas prasīta turpmāk).

* Darba pieredze: kandidātiem jābūt vismaz 15 gadu ilgai pēcdiploma darba pieredzei[[3]](#footnote-3) līmenī, kas atbilst iepriekš minētajai kvalifikācijai. Vismaz 5 gadiem no šīs darba pieredzes jābūt kopuzņēmuma darbības jomā.
* Pieredze vadītāja amatā: vajadzīga vismaz 5 gadus ilga pēcdiploma darba pieredze, kas gūta augsta līmeņa vadītāja amatā[[4]](#footnote-4) piedāvātajam amatam atbilstošā jomā.
* Valodu prasmes: kandidātiem jābūt ļoti labām Eiropas Savienības vienas oficiālās valodas prasmēm[[5]](#footnote-5) un pietiekamām citas oficiālās valodas prasmēm. Intervijā(-ās) atlases komisijas pārbaudīs, vai kandidāts atbilst prasībai par pietiekamām citas Eiropas Savienības oficiālās valodas prasmēm. Intervija (vai daļa no tās) var notikt minētajā citā valodā.
* Vecuma ierobežojums: kandidātiem jāspēj ieņemt amatu uz pilnu četru gadu termiņu no pieteikuma iesniegšanas termiņa beigām, pirms tiek sasniegts pensionēšanās vecums. Eiropas Savienības pagaidu darbiniekiem pensijas vecumu definē kā vecumu tā mēneša beigās, kurā darbinieks sasniedz 66 gadu vecumu (skatīt Eiropas Savienības pārējo darbinieku nodarbināšanas kārtības 47. pantu[[6]](#footnote-6)).

**Atlase un iecelšana amatā**

Izpilddirektoru amatā iecels kopuzņēmuma valde, pamatojoties uz Eiropas Komisijas sniegto kandidātu sarakstu.

Lai izveidotu šo kandidātu sarakstu, Eiropas Komisija rīko atlasi saskaņā ar savām atlases un darbā pieņemšanas procedūrām (skatīt dokumentu par politiku saistībā ar augstākā līmeņa ierēdņiem[[7]](#footnote-7)).

Šajā atlases procedūrā Eiropas Komisija izveido priekšatlases komisiju, kurā saskaņā ar Regulu (ES) 2021/2085 būs pa vienam pārstāvim no kopuzņēmuma visu veidu dalībniekiem, kas nav Savienība[[8]](#footnote-8), un viens novērotājs, ko ieceļ valde.

Priekšatlases komisija izvērtē visus pieteikumus, veic sākotnējo piemērotības pārbaudi un noskaidro tos kandidātus, kuru profils vislabāk atbilst iepriekš minētajiem atlases kritērijiem un kurus var aicināt uz interviju ar priekšatlases komisiju.

Pēc šīm intervijām priekšatlases komisija izdara secinājumus un ierosina to kandidātu sarakstu, kurus aicināt uz turpmākām intervijām ar Eiropas Komisijas Padomdevēju komiteju darbā iecelšanas jautājumos (*CCA*). Ņemot vērā priekšatlases komisijas secinājumus, *CCA* lemj, kurus kandidātus aicināt uz interviju.

Uz interviju ar *CCA* uzaicinātie kandidāti pavada vienu dienu vadītāju vērtēšanas centrā, kur viņus vērtē ārējie darbā pieņemšanas konsultanti. Ņemot vērā intervijas rezultātus un vērtēšanas centra sagatavoto ziņojumu, *CCA* izveido to kandidātu sarakstu, kurus tā uzskata pa piemērotiem kopuzņēmuma “Eiropas dzelzceļš” izpilddirektora amatam.

*CCA* kandidātu sarakstā iekļautos kandidātus intervēs Komisijas loceklis(-ļi), kura(-u) pārziņā ir ģenerāldirektorāts, kas ir atbildīgs par attiecībām ar kopuzņēmumu.

Pēc šīm intervijām Eiropas Komisija izveido sarakstu ar vismaz trim visatbilstošākajiem kandidātiem, un šis saraksts tiks nosūtīts kopuzņēmuma “Eiropas dzelzceļš” valdei. Valde var nolemt, ka pirms izpilddirektora iecelšanas no Komisijas sniegtā kandidātu saraksta tā kandidātus intervēs. Iekļaušana šajā kandidātu sarakstā negarantē iecelšanu amatā.

Papildus iepriekš minētajām intervijām kandidātus var aicināt piedalīties vēl citās intervijās un / vai pārbaudījumos. Viņiem arī var lūgt uzrunāt Eiropas Parlamenta attiecīgo(-ās) komiteju(-as).

Atlasītajam kandidātam jābūt derīgai drošības pielaides apliecībai vai jābūt iespējai tādu iegūt no savas valsts drošības iestādes. Personāla drošības pielaidi piešķir ar administratīvu lēmumu pēc tam, kad pabeigta drošības pārbaude, ko veic personas valsts kompetentā drošības iestāde saskaņā ar piemērojamajiem valsts drošības normatīvajiem aktiem, un ar to apliecina, ka personai var sniegt piekļuvi klasificētai informācijai līdz konkrētam līmenim. (Ņemiet vērā, ka drošības pielaides iegūšanai nepieciešamo procedūru var sākt tikai pēc darba devēja, nevis kandidāta lūguma.)

Kamēr attiecīgā dalībvalsts nebūs piešķīrusi personāla drošības pielaidi un nebūs pabeigta pielaides procedūra, iekļaujot juridiski nepieciešamo instruktāžu, ko veic Eiropas Komisijas Drošības direktorāts, kandidāts nevarēs nedz piekļūt ES klasificētai informācijai (ESKI) *CONFIDENTIEL UE/EU CONFIDENTIAL* vai augstākā līmenī, nedz arī apmeklēt sanāksmes, kurās apspriež ESKI.

**Vienlīdzīgas iespējas**

Komisija un kopuzņēmums saskaņā ar Civildienesta noteikumu[[9]](#footnote-9) 1.d pantu tiecas sasniegt stratēģisku mērķi — līdz savu pašreizējo pilnvaru termiņa beigām panākt dzimumu līdztiesību visos vadības līmeņos, un tādēļ piemēro vienlīdzīgu iespēju un nediskriminēšanas politiku, rosinot pieteikties tādus kandidātus, kas varētu nodrošināt lielāku daudzveidību, dzimumu līdztiesību un vispārēju ģeogrāfisko līdzsvaru.

**Daudzveidība un iekļautība**

Kopuzņēmums atzīst, ka veselīgs darba un privātās dzīves līdzsvars daudziem cilvēkiem ir svarīgs motivējošs faktors un ka arvien izteiktāk tiek gaidīts elastīgs darba režīms kā daļa no modernas darba vides. Kopuzņēmums kā darba devējs ir apņēmies nodrošināt dzimumu līdztiesību un novērst visu veidu diskrimināciju. Tas gaida pieteikumus no visiem prasībām atbilstošajiem kandidātiem ar dažādu izcelsmi, dažādām spējām un no iespējami plašas ES dalībvalstu ģeogrāfiskās teritorijas. Lai veicinātu dzimumu līdztiesību, kopuzņēmums mudina jo īpaši sievietes iesniegt pieteikumus. Darbā pieņemšanas procedūras laikā personām ar invaliditāti var sniegt palīdzību.

**Nodarbināšanas kārtība**

Atalgojums un nodarbināšanas kārtība ir noteikta Eiropas Savienības Pārējo darbinieku nodarbināšanas kārtībā.

Veiksmīgo kandidātu pieņems darbā kopuzņēmumā “Eiropas dzelzceļš” kā pagaidu darbinieku AD 14 pakāpē. Viņš tiks klasificēts atkarībā no savas iepriekšējās darba pieredzes ilguma minētās pakāpes 1. vai 2. līmenī.

Viņu iecels amatā uz četru gadu sākotnējo pilnvaru termiņu, kuru var pagarināt uz ne vairāk kā trim gadiem atbilstoši regulai, ar ko izveidots kopuzņēmums.

Kandidātiem jāņem vērā Eiropas Savienības Pārējo darbinieku nodarbināšanas kārtībā iekļautā prasība, ka visiem jaunajiem darbiniekiem ir sekmīgi jāiztur deviņu mēnešu pārbaudes laiks.

Darba vieta ir Briselē, Beļģijā.

**Svarīga informācija kandidātiem**

Atgādinām kandidātiem, ka atlases komisiju darbs ir konfidenciāls. Kandidāti nedrīkst tieši vai netieši sazināties ar komisiju locekļiem vai lūgt citai personai to darīt viņu vārdā. Visi jautājumi jāadresē attiecīgās komisijas sekretariātam.

**Personas datu aizsardzība**

Eiropas Komisija nodrošinās, ka kandidātu personas datus apstrādā saskaņā ar Eiropas Parlamenta un Padomes Regulu (ES) 2018/1725[[10]](#footnote-10). Jo īpaši tas attiecas uz šādu datu konfidencialitāti un drošību.

**Neatkarība un interešu konflikta deklarācija**

Pirms pienākumu uzņemšanās izpilddirektoram būs jāparaksta saistību deklarācija, kurā viņš apņemas strādāt neatkarīgi sabiedrības interesēs, un jādeklarē visas intereses, kuras varētu uzskatīt par tādām, kas ietekmē viņa neatkarību.

**Pieteikšanās procedūra**

Pirms pieteikuma iesniegšanas jums rūpīgi jāpārliecinās par savu atbilstību visām piemērotības prasībām (“Prasības kandidātiem”), īpaši attiecībā uz diplomu veidiem, darba pieredzi augsta līmeņa amatā, kā arī valodu prasmēm. Ja tiek konstatēta neatbilstība kādai no norādītajām piemērotības prasībām, kandidātu automātiski izslēdz no atlases procedūras.

Ja vēlaties pieteikties, jums jāreģistrējas internetā šādā tīmekļa vietnē un jāseko norādījumiem par dažādajiem procedūras posmiem:

<https://ec.europa.eu/dgs/human-resources/seniormanagementvacancies/>

Jums jābūt derīgai e-pasta adresei. Tā tiks izmantota, lai apstiprinātu jūsu reģistrāciju, kā arī tam, lai sazinātos ar jums dažādos procedūras posmos. Tāpēc, ja maināt e-pasta adresi, lūdzam par to informēt Eiropas Komisiju.

Lai iesniegtu pieteikumu, jums vajadzēs augšupielādēt CV PDF formātā (vēlams, izmantojot *Europass CV* formātu[[11]](#footnote-11)) un tiešsaistē aizpildīt motivācijas vēstuli (ne vairāk kā 8 000 rakstzīmju). CV un motivācijas vēstuli varat iesniegt jebkurā no Eiropas Savienības oficiālajām valodām.

Jūsu interesēs ir nodrošināt, lai jūsu pieteikums būtu precīzs, rūpīgs un patiess.

Kad reģistrēšanās tiešsaistē būs pabeigta, saņemsiet e-pastu ar apstiprinājumu, ka pieteikums ir reģistrēts. **Ja nesaņemat e-pastu ar apstiprinājumu, jūsu pieteikums nav reģistrēts!**

Lūdzam ņemt vērā, ka sekot jūsu pieteikuma virzībai tiešsaistē nav iespējams. Par pieteikuma statusu Eiropas Komisija ar jums sazināsies tieši.

**Pieteikumi, kas nosūtīti pa e-pastu, netiks pieņemti.** Ja nepieciešama papildu informācija un/vai rodas tehniskas problēmas, lūdzam sūtīt e-pastu uz šādu adresi:   
[HR-MANAGEMENT-ONLINE@ec.europa.eu](mailto:HR-MANAGEMENT-ONLINE@ec.europa.eu)

Jūs atbildat par to, lai reģistrāciju tiešsaistē pabeigtu laikus. Iesakām neatlikt pieteikšanos uz pēdējām pieteikuma iesniegšanas dienām, jo interneta pārslodzes vai savienojuma problēmu dēļ tiešsaistes reģistrācija var tikt pārtraukta, pirms to pabeidzat, un tādā gadījumā visas darbības vajadzēs atkārtot. Pēc reģistrēšanās termiņa beigām informāciju vairs nevarēs ievadīt. Novēlota reģistrācija netiks pieņemta.

**Reģistrēšanās termiņš**

Reģistrēšanās termiņš ir **2023. gada 15. maijs, plkst. 12.00 dienā pēc Briseles laika**, un pēc tam reģistrēties vairs nebūs iespējams.

1. Padomes Regula (ES) 2021/2085 (2021. gada 19. novembris), ar ko izveido kopuzņēmumus pamatprogrammā “Apvārsnis Eiropa” un atceļ Regulas (EK) Nr. 219/2007, (ES) Nr. 557/2014, (ES) Nr. 558/2014, (ES) Nr. 559/2014, (ES) Nr. 560/2014, (ES) Nr. 561/2014 un (ES) Nr. 642/2014 (OV L 427, 30.11.2021., 17. lpp.). [↑](#footnote-ref-1)
2. Padomes Regula (ES) Nr. 642/2014 (2014. gada 16. jūnijs), ar ko izveido kopuzņēmumu *Shift2Rail* (OV L 177, 17.6.2014., 9. lpp.). [↑](#footnote-ref-2)
3. Darba pieredze tiek ņemta vērā tikai tad, ja tā atspoguļo faktiskas darba attiecības, kuras definētas kā reāls, faktisks un algots darbs, kas veikts darbinieka (ar jebkāda veida līgumu) vai pakalpojuma sniedzēja statusā. Nepilnas slodzes profesionālo darbību ieskaita proporcionāli, aprēķinot to kā apliecināto procentuālo daļu no pilna laika darba. Grūtniecības un dzemdību, bērna kopšanas vai adopcijas atvaļinājumu ņem vērā, ja tas ir darba līguma ietvaros. Doktorantūras studijas tiek pielīdzinātas darba pieredzei, pat ja tās nav apmaksātas, bet ne vairāk kā trīs gadu apmērā, — ar nosacījumu, ka doktorantūras studijas ir sekmīgi pabeigtas. Konkrētu laikposmu var ieskaitīt tikai vienu reizi. [↑](#footnote-ref-3)
4. Aizpildot CV, kandidātam par visiem gadiem, kuros gūta pieredze vadītāja amatā, skaidri jānorāda šāda informācija: 1) ieņemto vadošo amatu nosaukums un pienākumi; 2) šajos amatos pārraudzīto darbinieku skaits; 3) pārvaldītā budžeta apjoms; 4) hierarhisko līmeņu skaits virs attiecīgā amata un zem tā un 5) attiecīgā līmeņa darbinieku skaits. [↑](#footnote-ref-4)
5. <https://eur-lex.europa.eu/legal-content/LV/TXT/?uri=CELEX%3A01958R0001-20130701> [↑](#footnote-ref-5)
6. <https://eur-lex.europa.eu/legal-content/LV/TXT/?uri=CELEX%3A01962R0031-20140701> [↑](#footnote-ref-6)
7. <https://commission.europa.eu/jobs-european-commission/job-opportunities/managers-european-commission_en> (pieejams tikai angļu valodā) [↑](#footnote-ref-7)
8. Dalībnieki, kas nav Savienība, ir “jebkura iesaistītā valsts, privāts dalībnieks vai starptautiska organizācija, kas ir kopuzņēmuma dalībniece”. [↑](#footnote-ref-8)
9. https://eur-lex.europa.eu/legal-content/LV/TXT/?uri=CELEX%3A01962R0031-20140701 [↑](#footnote-ref-9)
10. Eiropas Parlamenta un Padomes Regula (ES) 2018/1725 (2018. gada 23. oktobris) par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.). [↑](#footnote-ref-10)
11. Informāciju par to, kā izveidot *Europass CV*, varat atrast tiešsaistē: <https://europa.eu/europass/lv/create-europass-cv> [↑](#footnote-ref-11)